Савет Музи
Смрт може мене снаћи једног дана...

Не плачи, јер је глупо сузе лити
Због оног што ће неминовно бити:
Смрт ће ме, велим, једног дана снаћи.
Теби ће доћи и опет голаћи,
Појете какве, да те после мене
Ишту, — њима требају тако храбре жене
Што без роптања и без приговора
Гладују кад се гладовати мора...
Јер њим је живот псећа каријера,
А слава — пуста, лажљива химера.
Ту јадну славу само они цене
Који не знају за горчине њене
Нит је плаћају убошким животом —
Али доста о том...
Једно ти кажем: појета̑ се прођи —
Дође л’ трговац — за трговца пођи.

Извор 
 Милета Јакшић: Песме, Матица Српска, Нови Сад, 1984, стр. 189

Милета Јакшић
Поезија